《雁媒》
元代·郝经

云衢眇飞鸿，往来解随阳。序当夜有所，次进朝有行。

瀚海天山夜，卵育岁为常。八月秋风高，雍雍共南翔。

水国足汀洲，江湖多稻粱。晻霭带残芦，老岸青草长。

哀鸣洞庭月，乱点潇湘霜。太和开冰天，北去颃穹苍。

信禽法天运，断不为炎凉。偶为篝灯误，缚足离江乡。

饮啄养为媒，朋俦总相忘。嗷嗷解愁人，乃反无愁肠。

弋人见冥鸿，矰缴潜施张。置媒使号呼，投网来抢攘。

奄忽一举尽，羽毛皆摧戕。厌然束缚去，又向云间望。

嗟嗟罔民徒，诡计不可防。被获反为用，竭力如鬼伥。

有信复无智，终自为身殃。误己更误人，不悟真可伤！

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。